Bătaie într-o școală din Timiș. Un băiat și o fată de clasa a VII-a și-au împărțit pumni și picioare chiar în sala de cursuri
Data publicării:
Incident șocant într-o școală din Timiș. O fată și un băiat, colegi de clasă, și-au împărțit pumni și picioare chiar în sala de cursuri, sub ochii colegilor. Bătaia din școală a fost filmată de martori, iar imaginile au ajuns acum atât la polițiști, cât și la reprezentanții Inspectoratului Școlar, care au deschis anchete, scrie tion.ro.
Incidentul a avut loc miercuri, în timpul unei pauze, la Liceul Teoretic din Gătaia, județul Timiș. Conflictul a izbucnit între o fată și un băiat, ambii elevi în clasa a VII-a.
Minute în șir, cei doi și-au împărțit pumni și picioare, sub privirile colegilor. De pe bănci, cei doi au ajuns pe jos, unde s-au tras de păr și s-au lovit cu pumnii în cap. În timp ce unii dintre colegi țipau, alții îi aplaudau și îi încurajau.
"Altercația a avut loc între doi elevi ai clasei a VII-a. Direcțiunea unității de învățământ a informat familiile acestora și Poliția din Gătaia, care, la rândul ei, a informat Biroul Siguranță Școlară asupra evenimentului care s-a desfășurat, în timpul programului școlar, în unitatea de învățământ", au transmis reprezentanții IȘJ Timiș.
Întreaga bătaie din sala de clasă a fost filmată, iar imaginile au ajuns și la polițiști, care au deschis o anchetă.
"La data de 22 mai, polițiștii orașului Gătaia s-au sesizat din oficiu, sub supravegherea procurorului de caz cu privire la săvârșirea infracțiunii de lovirea sau alte violențe. (...) La o unitate școlară din Gătaia, ar fi avut loc o altercație între doi elevi, în vârstă de 14 și 15 ani. Polițiștii continuă cercetările în vederea stabilirii tuturor cauzelor și împrejurărilor în care a avut loc evenimentul", au transmis, pentru sursa citată, reprezentanții IPJ Timiș.
Atât elevii implicați în altercație, părinții lor, cât și directoarea liceului au fost chemați la audieri.